Usein hääjuomat haetaan Virosta. Arkistokuva. Kuva: Mauri Ratilainen/com.pic

Matkailu- ja ravintolapalveluiden etujärjestö MaRa vaatii pikaista muutosta alkoholilakiin.

MaRan toimitusjohtaja Timo Lappi sanoo, että Suomeen on levinnyt viime vuosina ilmiö, jossa yrittäjä jättää anniskeluluvat hakematta ja sallii asiakkaiden omien juomien nauttimisen ravintolassa.

Lapin mukaan ilmiö on yleinen etenkin hää- ja syntymäpäiväjuhlilla, jotka järjestetään ravintolassa tai vastaavassa juhlatilassa. Lapin karkean arvion mukaan laitottoman alkoholianniskelun osuus juhlabisneksestä on kymmeniä prosentteja.

– Internetissä voi käydä katsomassa juhla- ja pitopalveluita. Siellä jopa markkinoidaan, että paikassa on ravintola, jossa tarjotaan ruokaa, mutta siitä huolimatta kerrotaan, että omat juomat voi tuoda mukana.

Juomat hankitaan liiton mukaan lähes yksinomaan Virosta. Juomat tuo yleensä häiden tai syntymäpäiväjuhlien järjestäjä, mutta niiden tarjoilusta saattaa kuitenkin vastata juhlapalvelun henkilökunta.

– Joissain tapauksissa yrittäjä on hankkinut juomat laittomasti, ilman alkoholilupanumeroa – koska sellaista ei edes ole.

MaRan toimitusjohtaja sanoo, että Suomessa on tällä hetkellä satoja laittomasti omat juomat sallivia ravintoloita. Liitto on saanut ilmoituksia tällaisista ravintoloista eteläisimmästä Suomesta aina Oulun korkeudelle asti.

– Yrittäjille on tullut soittoja, joissa on kerrottu, että on tulossa syntymäpäiväjuhlat ja kysytty, että saako tuoda omat alkoholijuomat. Ja kun yrittäjä on sanonut, ettei saa tuoda, juhlat on järjestetty muualla.

Ilmiö on iskenyt Lapin mukaan pahasti tilausravintoloihin ja pienien paikkakuntien hotelleihin, joissa on järjestetty majoitustoiminnan lisäksi juhlatilaisuuksia.

– Viime vuonna monelta paikkakunnalta hävisi hotelli kokonaan. Paikallisesti merkitys on erittäin suuri veromenetyksien ja työpaikkojen vähenemisen takia.

Liitto vaatii vastuuta alkoholitarkastajille

Lapin mukaan lainsäädäntöä pitäisi muuttaa siten, että alkoholitarkastajalla velvoitettaisiin valvomaan myös ravintoloita, joilla ei ole anniskelulupia.

– Alkoholitarkastaja ei tällä hetkellä edes voi mennä sellaisiin paikkoihin, joissa ei ole anniskeluoikeuksia. Se on nyt poliisin tehtävä.

– Kyllä poliisi on joitakin tarkastuksia tehnyt. Mutta heillä on resurssit ja painopistealueet ihan muualla.

MaRa kiirehtii tällä hetkellä alkoholilainsäädännön kokonaisuudistusta, joka aloitettiin jo Jyrki Kataisen hallituksen aikana.

Lappi on varma, että juhlissa tapahtuva laiton alkoholitarjonta tulee loppumaan, jos alkoholitarkastajat velvoitetaan valvomaan ravintoloita ja muita juhlatiloja, joissa ei ole anniskeluoikeuksia.

– Tämän lakimuutoksen on pakko olla mukana uudistuksessa. Ei tällaista saa sallia, että yrittäjä voi päättää, tuleeko se alkoholilainsäädännön piiriin lainkaan.

– Tässä jää valtiolta saamatta alkoholiverotulot ja arvonlisäverot. Ja jos yritys on muutenkin mukana harmaassa taloudessa, jää valtiolta saamatta muitakin tuloja.

Entä, mistä juhlavieras voi tunnistaa, tarjoillaanko juhlissa laittomasti alkoholia?

– Emme me oikeastaan pyri kuluttajiin vaikuttamaan. Voihan olla, ettei juhlavieras edes havaitse mitään laitonta, jos henkilökunta tarjoilee juomat.

Lappi kuitenkin sanoo, että esimerkiksi pantittomista alkoholitölkeistä voi helposti havaita harmaa toiminta.